Title: ประกาศสำนักงานประกันสังคม เรื่อง หลักเกณฑ์การประเมินการสูญเสียสมรรถภาพโดยใช้คู่มือการประเมินการสูญเสียสมรรถภาพทางกายและจิต ฉบับปรับปรุง พ.ศ. 2559

ประกาศสำนักงานประกันสังคม
เรื่อง
หลักเกณฑ์การประเมินการสูญเสียสมรรถภาพ
โดยใช้คู่มือการประเมินการสูญเสียสมรรถภาพ
ทางกายและจิต
ฉบับปรับปรุง พ.ศ. ๒๕๕๙[๑]

ตามประกาศกระทรวงแรงงานและสวัสดิการสังคม
เรื่อง หลักเกณฑ์การวินิจฉัยและการประเมินการสูญเสียสมรรถภาพของผู้ป่วย
หรือบาดเจ็บด้วยโรคจากการทำงาน ลงวันที่ ๒๒ พฤษภาคม ๒๕๔๐ ข้อ ๔ กำหนดว่า
การประเมินการสูญเสียสมรรถภาพ ให้ใช้หลักเกณฑ์การประเมินการสูญเสียสมรรถภาพ คู่มือกำหนดแนวทางการประเมินการสูญเสียสมรรถภาพทางกายและจิต
ของคณะกรรมการที่ปรึกษาพนักงานเงินทดแทน กรมแรงงาน พ.ศ. ๒๕๒๕ หรือ
จนกว่าจะมีฉบับใหม่
หรือเกณฑ์จากต่างประเทศและสำนักงานประกันสังคมได้ออกประกาศสำนักงานประกันสังคม
เรื่อง หลักเกณฑ์การประเมินการสูญเสียสมรรถภาพ
โดยใช้คู่มือแนวทางการประเมินการสูญเสียสมรรถภาพทางกายและจิตของลูกจ้างตามพระราชบัญญัติเงินทดแทน
พ.ศ. ๒๕๓๗ นั้น

สำนักงานประกันสังคมได้ปรับปรุงคู่มือแนวทางการประเมินการสูญเสียสมรรถภาพทางกายและจิต ฉบับเฉลิมพระเกียรติในโอกาสการจัดงานฉลองสิริราชสมบัติครองราชย์
๖๐ ปี ซึ่งคณะอนุกรรมการ (เฉพาะกิจ)
พิจารณาปรับปรุงคู่มือการประเมินการสูญเสียสมรรถภาพเป็นผู้ดำเนินการโดยคำแนะนำและเห็นชอบของคณะกรรมการการแพทย์มีวัตถุประสงค์เพื่อให้มีคู่มือที่มีความเหมาะสม
ทันสมัย สอดคล้องกับหลักการประเมินการสูญเสียในระดับสากล
รวมทั้งสะดวกต่อการประเมินการสูญเสียสมรรถภาพของลูกจ้างของกองทุนเงินทดแทน
โดยการปรับปรุงใหม่ในครั้งนี้ใช้ชื่อว่า คู่มือการประเมินการสูญเสียสมรรถภาพทางกายและจิต
ฉบับปรับปรุง พ.ศ. ๒๕๕๙ จึงขอยกเลิกประกาศสำนักงานประกันสังคม เรื่อง
หลักเกณฑ์การประเมินการสูญเสียสมรรถภาพโดยใช้คู่มือแนวทางการประเมินการสูญเสียสมรรถภาพทางกายและจิต
ฉบับเฉลิมพระเกียรติในโอกาสการจัดงานฉลองสิริราชสมบัติครองราชย์ ๖๐ ปี ลงวันที่ ๑๓
สิงหาคม ๒๕๕๑ และให้ใช้คู่มือการประเมินการสูญเสียสมรรถภาพทางกายและจิต
ฉบับปรับปรุง พ.ศ. ๒๕๕๙ ตั้งแต่บัดนี้เป็นต้นไป

จึงประกาศให้ทราบโดยทั่วกัน

ประกาศ
ณ วันที่ ๙ มีนาคม พ.ศ. ๒๕๖๑
สุรเดช
 วลีอิทธิกุล
เลขาธิการสำนักงานประกันสังคม

พิมพ์มาดา/จัดทำ
๑๘
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๗ ง/หน้า ๓๒/๑๐ พฤษภาคม ๒๕๖๑